Title: ระกาศกระทรวงมหาดไทย เรื่อง กำหนดช่องทางอนุญาตของด่านตรวจคนเข้าเมืองในการขอรับการตรวจลงตรา (ฉบับที่ 5)

ประกาศกระทรวงมหาดไทย
เรื่อง
กำหนดช่องทางอนุญาตของด่านตรวจคนเข้าเมืองในการขอรับการตรวจลงตรา (ฉบับที่ ๕)

ตามที่ได้มีประกาศกระทรวงมหาดไทย เรื่อง
กำหนดช่องทางอนุญาตของด่านตรวจคนเข้าเมืองในการขอรับการตรวจลงตรา ลงวันที่ ๑
ตุลาคม พ.ศ. ๒๕๔๕, (ฉบับที่ ๒) ลงวันที่ ๓๐
มิถุนายน พ.ศ. ๒๕๔๘, (ฉบับที่ ๓)
ลงวันที่ ๑๓ ตุลาคม พ.ศ. ๒๕๕๗ และ (ฉบับที่ ๔) ลงวันที่ ๑๐ สิงหาคม พ.ศ. ๒๕๕๙
กำหนดช่องทางอนุญาตของด่านตรวจคนเข้าเมืองไว้แล้ว นั้น

สมควรกำหนดช่องทางอนุญาตของด่านตรวจคนเข้าเมืองในการขอรับการตรวจลงตราเพิ่มเติมเพื่อให้เหมาะสมกับสภาวการณ์ปัจจุบัน
จึงอาศัยอำนาจตามความในมาตรา ๕ แห่งพระราชบัญญัติคนเข้าเมือง พ.ศ. ๒๕๒๒
ซึ่งแก้ไขเพิ่มเติมโดยประกาศคณะรักษาความสงบแห่งชาติ ฉบับที่ ๘๗/๒๕๕๗ เรื่อง การแก้ไขเพิ่มเติมผู้รักษาการตามกฎหมายที่เกี่ยวข้องกับอำนาจหน้าที่ของเจ้าพนักงานตำรวจ ลงวันที่ ๑๐ กรกฎาคม พุทธศักราช
๒๕๕๗ มาตรา ๑๑ แห่งพระราชบัญญัติคนเข้าเมือง พ.ศ. ๒๕๒๒ ประกอบข้อ ๖ วรรคสอง
ของกฎกระทรวงกำหนดหลักเกณฑ์ วิธีการ และเงื่อนไขในการตรวจ
การยกเว้นและการเปลี่ยนประเภทการตรวจลงตรา พ.ศ. ๒๕๔๕
นายกรัฐมนตรีและรัฐมนตรีว่าการกระทรวงมหาดไทยออกประกาศไว้ ดังต่อไปนี้

ข้อ ๑  ให้ยกเลิกความในข้อ
๒ (๑๒) ด่านตรวจคนเข้าเมืองตาก ณ บริเวณเขตสนามบินสุโขทัยของประกาศกระทรวงมหาดไทย
เรื่อง กำหนดช่องทางอนุญาตของด่านตรวจคนเข้าเมืองในการขอรับการตรวจลงตรา
ลงวันที่ ๑ ตุลาคม พ.ศ. ๒๕๔๕

ข้อ ๒  ให้กำหนดช่องทางอนุญาตของด่านตรวจคนเข้าเมืองในการขอรับการตรวจลงตราเพิ่มเติม
ดังนี้
๑. ด่านตรวจคนเข้าเมืองเชียงคาน ณ บริเวณเขตท่าอากาศยานเลย
๒. ด่านตรวจคนเข้าเมืองสุโขทัย ณ บริเวณเขตท่าอากาศยานสุโขทัย
๓. ด่านตรวจคนเข้าเมืองอุตรดิตถ์ ณ
เส้นทางคมนาคมทางบกจากพรมแดนถึงที่ตั้งด่านตรวจคนเข้าเมืองอุตรดิตถ์

ข้อ ๓[๑]  ประกาศฉบับนี้ให้ใช้บังคับเมื่อพ้นกำหนดสามสิบวันนับแต่วันประกาศในราชกิจจานุเบกษาเป็นต้นไป

ประกาศ ณ วันที่ ๑๔ ธันวาคม พ.ศ. ๒๕๖๐
พลเอก ประยุทธ์  จันทร์โอชา
นายกรัฐมนตรี

พลเอก อนุพงษ์  เผ่าจินดา
รัฐมนตรีว่าการกระทรวงมหาดไทย

ปุณิกา/อัญชลี/จัดทำ
๑๕
มกราคม ๒๕๖๑

นุสรา/ตรวจ
๑๖
มกราคม ๒๕๖๑

[๑] ราชกิจจานุเบกษา
เล่ม ๑๓๕/ตอนพิเศษ ๗ ง/หน้า ๓๒/๑๒ มกราคม ๒๕๖๑